DRUŽBA ……………………………………………………… kot delodajalec,  ki jo  zastopa  predsednik uprave ………………………………………………………………………………

in

SVET DELAVCEV družbe, ki ga zastopa predsednik
…………………………….…......................................................................................................

sklepata naslednji

OKVIRNI DOGOVOR

o sistemu preprečevanja in odpravljanja posledic mobinga v družbi
I. SPLOŠNE DOLOČBE

1. člen

Udeleženca dogovora ugotavljata:

1. Sodelovalna podjetniška kultura, utemeljena na medsebojnem zaupanju in spoštovanju ter varstvu integritete in osebnega dostojanstva vseh udeležencev delovnega procesa, predstavlja osnovo za pozitivno delovno klimo v družbi  in je pomembna predpostavka za delovno zadovoljstvo in kakovost delovnega življenja zaposlenih, s tem pa tudi za gospodarski uspeh družbe. 

2. Pojavi trpinčenja na delovnem mestu, za katerega se v tem dogovoru iz nomotehničnih razlogov uporablja skrajšan izraz mobing (opomba: poslovenjena oblika angleškega izraza mobbing), predstavljajo kršitev človeškega dostojanstva in osebnostnih pravic zaposlenih ter  motnjo v delovnem procesu in so nezdružljivi z želeno podjetniško kulturo družbe, zato izvajanje mobinga v kakršnikoli obliki pomeni kršitev delovnih obveznosti, ki bo posebej sankcionirana s pravilnikom iz 12. člena tega dogovora.  

3. Učinkovito varstvo zaposlenih pred trpinčenjem na delovnem mestu sodi v okvir sistema varnosti in zdravja pri delu in se obravnava po določilih Zakona o varnosti in zdravju pri delu (ZVZD-1).

2. člen

Določbe tega dogovora o mobingu se smiselno uporabljajo tudi za ravnanje udeležencev v zvezi s preprečevanjem in odpravljanjem posledic morebitnih pojavov spolnega in drugega nadlegovanja na delovnem mestu ter diskriminacije zaradi osebnih okoliščin v smislu določil Zakona o delovnih razmerjih, Zakona o uresničevanju načela enakega obravnavanja (ZUNEO) in Zakona o enakih možnostih žensk in moških (ZEMŽM).

3. člen

Delodajalec in svet delavcev s tem dogovorom podrobneje urejata način prepoznavanja, preprečevanja in odpravljanja posledic mobinga v družbi in se zavezujeta, da mobinga v družbi ne bosta dopuščala, temveč bosta spodbujala in razvijala partnersko sodelovanje ter konstruktivno reševanje konfliktov med posamezniki in skupinami v organizaciji.

Osnovni namen in cilj tega dogovora je:

· povečati ozaveščenost in razumevanje resnosti problemov mobinga v delovnem okolju (izjemno škodljive posledice za žrtev, sodelavce in družbo), tako pri delodajalcu kot pri zaposlenih,

· usmeriti pozornost na pravočasno prepoznavanje tipičnih znakov in pojavov, ki lahko pokažejo na obstoj mobinga in

· zagotoviti delodajalcu, delavcem in njihovim predstavnikom akcijsko usmerjen in zavezujoč dokument za prepoznavanje, preprečevanje in obvladovanje problemov mobinga v družbi.
II. OPREDELITEV IN PREPOZNAVANJE  MOBINGA

4. člen

Pojem mobing v ožjem pomenu besede (»trpinčenjne na delovnem mestu«) označuje premišljeno in ponavljajoče se konfliktno komuniciranje oziroma šikanozno ali drugače neprimerno (neprijazno, žaljivo, omalovažujoče in podobno) ravnanje v odnosih med sodelavci ali med podrejenimi in nadrejenimi delavci, ki pomeni izvajanje nasilja na delovnem mestu z namenom psihičnega, čustvenega, socialnega, informacijskega in/ali poslovnega onemogočanja žrtev, pri čemer so žrtve dalj časa (vsaj enkrat na teden v obdobju šestih mesecev) izpostavljene sistematičnim napadom ene ali več oseb, kar ogroža njihovo zdravje in/ali varnost pri delu.

Temeljne pojavne oblike mobinga so:

· mobing od zgoraj navzdol (izvajajo ga nadrejeni nad podrejenimi),
· mobing med enakimi (izvaja se med sodelavci, ki so na istem hierarhičnem nivoju),
· mobing od spodaj navzgor (izvaja ga skupina sodelavcev nad vodjo).   

Pri mobingu med sodelavci pa obstajajo še tri podvrste, in sicer:
· posameznik proti posamezniku,
· skupina proti skupini,
· skupina proti posamezniku.
5. člen

Kot potencialna mobing ravnanja po tem dogovoru štejejo zlasti naslednja šikanozna ravnanja v odnosu do žrtve:

1. napadi na možnost komuniciranja, kot na primer
· omejevanje možnosti komuniciranja s strani nadrejenega,
· večkratno prekinjanje govora in  jemanje besede,
· onemogočanje izražanja mnenja,
· onemogočanje dostopa do kakršnihkoli  informacij,
· omejevanje možnosti ali celo prepoved sodelavcem komunicirati z žrtvijo,
· kričanje oz. glasno zmerjanje,
· konstantno kritiziranje dela,
· konstantno kritiziranje osebnega življenja, videza ali obnašanja,
· nadlegovanje po telefonu,
· verbalne grožnje in žalitve,
· pisne grožnje,
· očitno izmikanje stikom (odklonilne geste oziroma pogledi, dajanje nejasnih pripomb brez navedb razlogov izmikanja),
· šikaniranje preko elektronskih medijev (vdiranje v računalnik, brisanje tekstov, pošiljanje virusov, trojanski konji itd.);
2. napadi na socialne stike, kot na primer
· nenadoma se s prizadetim nihče več ne pogovarja,
· ko prizadeti koga v družbi ogovori, ga le-ta ignorira,
· premestitev v pisarno daleč od sodelavcev,
· sodelavcem je prepovedano pogovarjati se s  posamezno osebo,
· splošno ignoriranje v družbi,
· druge oblike ustvarjanja popolne izoliranosti od okolja pri delu;
3. napadi na socialni ugled, kot na primer
· širjenje govoric,
· ogovarjanje za hrbtom,
· poskusi smešenja posameznika,
· namigovanje na psihične težave,
· poskus  prisile v psihiatrični pregled,
· norčevanje iz telesnih hib,
· oponašanje načina hoje, glasu ali gest z namenom, da bi se nekoga osmešilo,
· napadanje političnega ali verskega prepričanja,
· norčevanje iz zasebnega  življenja in osebnostnih lastnosti,,
· norčevanje iz narodnosti,
· siljenje k opravljanju  nalog, ki negativno vplivajo na samozavest,
· delovne napore  se ocenjuje napačno ali z namenom žalitve,
· dvomi v poslovne odločitve posameznika,
· posameznik je deležen kletvic in obscenih izrazov,
· posameznik je deležen poskusov spolnega zbliževanja ali verbalnih spolnih ponudb;
4. napadi na kakovost delovne in življenjske situacije, kot na primer 
· izključevanje iz vseh aktivnosti, ki potekajo na delovnem mestu in v delovnem okolju,

· posameznik ne dobiva novih delovnih nalog,
· odvzete so mu vse delovne naloge, in sicer v tolikšni meri, da si še sam ne more izmisliti kakšne naloge zase,
· dodeljevanje nesmiselnih delovnih nalog,
· dodeljevanje  nalog daleč pod nivojem sposobnosti,
· dodeljevanje vedno novih nalog (pogosteje, kot ostalim sodelavcem),
· dodeljevanje nalog, ki žalijo dostojanstvo,
· dodeljevanje naloge daleč nad nivojem kvalifikacij z namenom diskreditacije,
· »pošiljanje« v pokoj ali grožnje z odpustom;
5. napadi na zdravje, kot na primer
· siljenje k opravljanju zdravju škodljivih nalog,
· grožnje s fizičnim nasiljem,
· uporaba  lažjega fizičnega  nasilja, da se nekoga  “disciplinira”,
· fizično zlorabljanje,
· namerno povzročanje škode ali nepotrebnih stroškov posamezniku,
· namerno  povzročanje  psihične škode na domu ali delovnem mestu,
· spolni napadi;
6. druga podobna šikanozna ravnanja, če ustrezajo definiciji mobinga iz prejšnjega    

    člena.

III. PREVENTIVNO DELOVANJE

6. člen

Udeleženca dogovora se strinjata, da so preventivni ukrepi in pravočasno ukrepanje proti mobingu ključ za izboljšanje podjetniške kulture, delovne klime in uspešen razvoj družbe. Zato si bosta prizadevala za splošno izboljšanje psihosocialnega delovnega okolja in visoko razvit kulturno-vrednostni sistem, ki bo onemogočal nastanek in razvoj mobinga v družbi.

1. Dolžnosti delodajalca

7. člen

V preventivnem smislu si bo delodajalec še posebej prizadeval za:

· izboljšanje organizacije dela (odprava nejasnih opisov položajev in nalog, zmanjšanje deleža enoličnega dela, izboljšanje predvidljivosti delovnih postopkov, možnost odločanja zaposlenih, možnost izobraževanja, odprta komunikacija, razvijanje timske organizacijske kulture, odprava nejasnih ali nasprotujočih navodil, zagotovitev celovite informiranosti o ciljih, pravočasno reševanje kadrovskih problemov, izboljšanje delovne atmosfere ipd.),
· izboljšanje načina vodenja (izboljšanje stila vodenja v smislu odprave avtoritarnega načina vodenja, stalno komuniciranje organizacijskih ciljev z zaposlenimi, povečanje odgovornosti in pristojnosti vodstva družbe pri reševanju konfliktov, jasna določitev norm in vrednot družbe na vseh ravneh, jasna določitev posledic kršitve norm in vrednot družbe, nenehna pozornost nadrejenih na dogajanja v družbi, vsakodnevni pogovori nadrejenih z zaposlenimi ipd.)
· uvedbo posebnih ukrepov za preprečevanje mobinga (usposobitev menedžmenta za zgodnje prepoznavanje mobinga in ustrezno ukrepanje,  ozaveščanje in izobraževanje vseh zaposlenih o problematiki mobinga, usposobitev vseh zaposlenih za poznavanje norm in vrednot družbe, vključevanje vseh zaposlenih in njihovih predstavnikov v ocenjevanje ogroženosti in oblikovanje preventivnih ukrepov proti mobingu, ipd.
· izvajanje drugih ukrepov, ki jih v ta namen priporoča stroka..
2. Dolžnosti sveta delavcev

8. člen

Svet delavcev bo za preprečevanje pojava mobinga v družbi:

· sodeloval pri oblikovanju in uveljavljanju visoke podjetniške kulture, ustreznih norm  ter vrednostnih meril za obvladovanje mobinga,

· spodbujal partnersko vedenje na vseh organizacijskih ravneh družbe,

· sodeloval pri ocenjevanju ogroženosti in oblikovanju preventivnih ukrepov proti mobingu,

· dvigoval ozaveščenost in jasno razumevanje resnosti problemov mobinga pri sodelavcih,

· stalno spremljal stanje in razmere na tem področju ter na podlagi svojih ugotovitev ali na pobudo sodelavcev zahteval in se vključeval v razreševanje problematike mobinga v družbi,

· izobraževal in usposabljal člane za nudenje ustrezne pomoči sodelavcem.

3. Skupne preventivne aktivnosti

9. člen

Delodajalec in svet delavcev se zavezujeta skupaj načrtovati in izvajati zlasti naslednje stalne in občasne preventiven aktivnosti za preprečevanje mobinga:

· izvedba začetne strokovne raziskave in analize stanja na področju mobinga v družbi (ugotavljanje splošnih in posebnih simptomov, ki kažejo na prisotnost mobinga, kot so: nenavaden porast odsotnosti z dela /boleznine/, odpovedi iz osebnih razlogov, serija odpovedi, problemi pri kvaliteti dela, povečana poraba materiala, neusklajeni roki ali prekoračitev rokov, pritožbe o opravljenem delu brez pravega vzroka, ugotovitve zunanjih sodelavcev, da so odnosi v skupini moteni, prepiri, agresivno vedenje, napadi besa, pri strokovnih problemih udeleženci ne najdejo rešitve, zaposleni so čustveno »prekinili« delovno razmerje, ker se ne čutijo več del kolektiva, kar se kaže v neangažiranosti, brezvolji, poskusih, da bi ostali neopazni; poskusi samomora ali samomor v kolektivu itd.),

· takojšnja izdelava strokovne ocene tveganja za pojav mobinga v družbi, če je opaženih več zgoraj navedenih simptomov, in priprava programa ustreznih ukrepov;

· občasne (najmanj enkrat letno) antimobing kampanje v družbi,

· druge oblike organiziranega ozaveščanja zaposlenih o problematiki mobinga (predavanja, brošure, članki v internem glasilu, razgovori v delovnih skupinah, ipd),

· izobraževanje in usposabljanje vodij o sodobnih metodah vodenja ljudi v delovnem procesu, ki vključuje tudi tematiko preprečevanja mobinga,

· organizacija sistema pravočasnega zaznavanja konkretnih pojavov v družbi, ki bi utegnili predstavljati mobing ravnanja v smislu tega dogovora (vzpostavitev sistema sprejemanja opozoril, prijav in pritožb zaposlenih in drugih zainteresiranih subjektov »brez pravnih posledic«) in takojšnjega preventivnega ukrepanja,
· uvedba sistema ocenjevanja vodilnih s strani podrejenih v družbi;
· druge skupne aktivnosti, ki jih predlaga en ali drugi udeleženec tega dogovora oziroma jih priporoča stroka.

4. Skupni odbor za preprečevanje in odpravljanje posledic mobinga in pooblaščenec za mobing

10. člen

Za načrtovanje in izvajanje skupnih aktivnosti iz prejšnjega člena ter za opravljanje drugih nalog v skladu s tem dogovorom udeleženca ustanovita skupni odbor za preprečevanje in odpravo posledic mobinga (v nadaljevanju: skupni odbor), ki ga poleg člana oziroma pooblaščenega predstavnika poslovodstva družbe sestavljajo še predstavniki kadrovske službe, sveta delavcev in reprezentativnih sindikatov v družbi. 

Delodajalec se zavezuje dosledno izvršiti vse sklepe skupnega odbora o ukrepih za preprečevanje in odpravljanje posledic mobinga , ki jih sprejeme skupni odbor. 

Odbor uredi svoje delovanje s poslovnikom.

11. člen

Pri delu skupnega odbora sodeluje tudi pooblaščenec za mobing, ki ga odbor imenuje izmed svojih članov ali drugih oseb v organizaciji oziroma izven nje in je pristojen za sprejemanje prijav kršitev s tega področja, za strokovno obravnavo teh kršitev, pripravo predloga ustreznih ukrepov in za izvajanje drugih nalog, določenih s posebnim pravilnikom iz 13. člena tega dogovora. 

IV. UKREPANJE ZA PRENEHANJE IN ODPRAVO POSLEDIC MOBINGA

12. člen

Delodajalec se zavezuje, da bo ob morebitnih ugotovljenih pojavih mobinga takoj ustrezno zaščitil žrtve in preprečil nadaljevanje kršenja njihovih pravic, hkrati pa sprejel ustrezno prilagojene ukrepe za odpravo posledic mobinga in ustrezno rehabilitacijo žrtev. 

13. člen

Delodajalec se zavezuje najkasneje v roku dveh mesecev po sklenitvi tega dogovora sprejeti poseben pravilnik, ki bo ob upoštevanju načelne zaveze iz prejšnjega člena ter s tem dogovorom določenih okvirnih nalog in pristojnosti skupnega odbora in pooblaščenca za mobing, podrobneje urejal varstvo delavcev pred mobingom in načine ter postopke za reševanje konkretnih primerov mobinga.  
V. KONČNE DOLOČBE

14. člen

Če delodajalec ne izvršuje določil tega dogovora, ima svet delavcev pravico po potrebi ukrepati po določilih Zakona o varnosti in zdravju pri delu.

15. člen

Vsak udeleženec ima pravico dati drugemu udeležencu kadarkoli pobudo za spremembe in dopolnitve dogovora s predlogom sprememb in dopolnitev, drugi udeleženec pa se je dolžan na pobudo odzvati s pristankom na začetek pogajanj o predlaganih spremembah in dopolnitvah. 

Če se drugi udeleženec ne odzove v smislu prejšnjega odstavka ali če se udeleženca o predlaganih spremembah in dopolnitvah ne sporazumeta v treh mesecih, lahko udeleženec, ki je dal pobudo za začetek pogajanj, dogovor odpove. 

16. člen

Dogovor je sklenjen za nedoločen čas z enoletnim odpovednim rokom, veljati pa začne z dnem, ko ga na podlagi sklepov uprave družbe in sveta delavcev podpišeta pooblaščena predstavnika obeh udeležencev. 

V ……………………………………….., dne ……………………..

Svet delavcev: 

Predsednik ………………………………………………..

Podpis ……………………………………….

Družba: 

Predsednik uprave ………………………………………..

Podpis ………………………………………

Žig družbe:

